
Folyómedrek egyensúlyi állapotának nagy tér-idő léptékű vizsgálata 1D modellezéssel

A folyamok életében számos változás következik be, melyeket befolyásolhat akár természetes
folyamat vagy mesterséges beavatkozás is. Ezek a változások több problémát is okozhatnak
akár a hajózásban vagy a folyam életközösségének mindennapjaiban. Dolgozatomban főként a
Dráva magyarországi szakaszát vizsgálom, ahol a vizsgálathoz szükséges adatokat
szakirodalmak alapján határoztam meg. A mederfelvételek és eddigi tapasztalatok alapján
elmondható, hogy a folyón nem áll fent az egyensúlyi állapot, illetve a medermélyülések és
hordalékkúpok mozgása bár kevésbé intenzív mértékben, de ma is jelen vannak a vizsgált
szakaszon. Az adatokra alapozva szeretnék felállítani egy morfodinamikai 1D modellt, ahol
egy időlépésen belül az áramlási jellemzők számítása alapján a mederváltozás is számításra
kerül. A modell akár évszázados léptékben is képes számolni. Ezzel a modellel szeretném
meghatározni azt, hogy a Dráva vizsgált szakaszán (Őrtilos – Drávaszabolcs) mikor áll be az
úgynevezett egyensúlyi állapot, amire a felvízre telepített vízlépcsőknek jelentős hatása lehet,
amit a görgetett hordalék mennyiségi változása alapján szándékozom számításba venni. Az 1D
modell lehetőséget biztosít az aprózódás szerepének vizsgálatára is. Szeretném a modellt úgy
fejleszteni, hogy ne csak egy adott átlagos szemcsemérettel számoljon, hanem akár vegyes
szemösszetételt is figyelembe tudjon venni. Amennyiben sikerül a modellt megfelelően
igazolni, úgy számos tervem van a modellvizsgálatokra, illetve a modellfejlesztésekre, pl.
kotrás hatásának vizsgálata, vagy a beavatkozások után várható új egyensúlyi állapot
kialakulásához szükséges idő becslése.



